Røst

Geografi

Røst utgjør den ytterste, og sørligste, kommunen i Lofoten, beliggende ca. 100 km vest for Bodø og 115 km nord for Polarsirkelen. Nærmeste nabo er kommunen Værøy som ligger på motsatt side av Røsthavet, ca. 25 km mot nordøst. Røst består av 365 øyer. Røstlandet er den største øya i kommunen og dens høyeste punkt hever seg ikke mer enn elleve meter over havnivå. Sør for Røstlandet reiser øyene/fjellene Vedøya, Storfjellet, Trenyken, Hærnyken og Ellevsnyken seg fra havet. Storfjellet er det høyeste, 259 moh.
De fleste innbyggerne bor på hovedøya Røstlandet, noen få andre øyer er også bebodd. Disse er knyttet til Røstlandet med veier, moloer og bruer.

Et lite og effektivt fiskerisamfunn

Røst er et samfunn som lever av fisken i havet rundt øya. Store deler av befolkningen på rundt 600 er fiskerfamilier. Røst har seks fiskebruk.
Det er i hovedsak Lofotfisket som er den store tiden på Røst. Da kommer det også mange fiskere fra andre steder lang norskekysten. Det kan være opp mot 400–600 båter. I denne perioden er også en egen redningsskøyte stasjonert på Røst.

Om navnet Røst

Stedsnavnet kommer av norrønt rost (= virvel), trolig med tanke på den lokale malstrømmen.

Klimaet og været på Røst

Klimaet på Røst er ganske stabilt og er typisk norsk kystklima. Temperaturen synker ikke så veldig lavt på vinteren og er heller ikke veldig høy om sommeren. Klimaet skyldes at øya ligger så langt til havs og blir derfor påvirket av havstrømmene, spesielt Golfstrømmen.
Det er stort sett aldri vindstille på Røst. Røst er ofte rammet av sterke vinder med opp til orkan styrke på høst- og vinterhalvåret. Det legger seg heller ikke så veldig mye snø om vinteren, men det er fremdeles nok til å ake og til å stå på ski.

Fugler på Røst

Noen kilometer sør for Røstlandet finner vi Nord-Europas rikeste fuglefjell. Her hekker det flere tusen forskjellige sjøfugler hvert eneste år. Her får du også sett havets papegøye, nemlig lundefuglen. Noen fuglearter er her  på helårsbasis, mens de fleste er sesonghekkere.
I 1936 ble det satt ut noen kongepingviner fra Sør-Georgia på Røst. Meningen var å etablere en egen pingvinkoloni i Nord-Norge. Men fuglene flyktet og forsvant. Et nytt forsøk ble gjort i 1938 med gullpingviner og brillepingviner. En del fugler overlevde i flere år, og noen kan ha formert seg. Siste observasjon av pingvin var i 1954 i Hamarøy. Pingvinene har siden da vært borte i vill tilstand i Norge.

Forbindelsen med fastlandet

Røst har forbindelse med Lofoten og Bodø med fly og båt. Røst lufthavn betjenes av Widerøe med to daglige avganger til Bodø og Leknes. 
Bilferga «Værøy» betjener sambandet Bodø–Røst–Værøy–Moskenes og anløper Røst én gang daglig, vinter-, vår- og høsthalvåret mens det er to daglige anløp i sommerhalvåret.

Historien om Pietro Querini

Røst er kjent som stedet der den venetianske adelsmanenn Pietro Querini drev i land i 1432. 
I 2012 var det premiére på Querinioperaen, en operaforestilling basert på denne sanne historien. Denne ble en stor suksess. Fra 2014 har Querinidagene vært arrangert på Røst første helga i august.
I 2018 ble litteraturparken Pietro Querini opprettet, og Røst ble med i det italienske nettverket "Parchi Letterari"

Tusenårssted

Kommunens tusenårssted er det gamle handelsstedet Brygga.

Lundefestivalen på Røst

Lundefestivalen er en festival som siden 1996 har blitt arrangert på Røst hvert år ved St. Hans-tider. Festivalen har hatt flere kjente artister som Jørn Hoel, Jenny Jenssen, Steinar Albrigtsen, Hellbillies, Bjelleklang, Banana Airlines, DDE og A1 (band) i tillegg til lokale band og artister. Fra og med 2008 har festivalen blitt arrangert i Røsts nye storstue Quirinihallen.

Radio Røst

Røst har egen lokal radio på frekvensen 100,8 MHZ. Her blir det arrangert radiobingo ukentlig. Radioen blir også brukt ved forskjellige andre anledninger også, for eksempel under Lundefestivalen, Sommerradio osv.

Serien om Røst

Høsten 2006 ble det vist åtte episoder om Røst på riksdekkende norsk TV. Serien dreide seg mest om det yrende fiskelivet, og om prosessen fra fisken kommer på land til den serveres i Italia. Serien omhandlet også mye av det som skjer utenom fiskeindustrien ute i den vesle øy-kommunen. Serien var laget av og vist på NRK.

Kongebesøk på Røst

I juni 2018 avla kong Harald og dronning Sonja et besøk på Røst. Under besøket signerte de blant annet en stein som vil bli plassert utenfor kirken ved siden av steinen som kong Olav signerte da han besøkte Røst i 1963.